ส่วนที่ 1

บริษัทที่ออกหลักทรัพย์

1.1 ข้อมูลบริษัทที่ออกหลักทรัพย์

ชื่อบริษัท : บริษัท ไทยสตีลเคเบิล จำกัด (มหาชน) (“บริษัท” หรือ “TSC”)

  ประเภทธุรกิจ : ประกอบธุรกิจผลิตสายควบคุมรถยนต์และรถจักรยานยนต์
  และผลิตชุดควบคุมรางกระจกหน้าต่างรถยนต์ โดยจำหน่ายผลิตภัณฑ์ให้แก่ผู้ผลิตรถยนต์
  และรถจักรยานยนต์หลักในประเทศ ศูนย์อะไหล่
  ตลอดจนส่งออกไปยังผู้ผลิตชิ้นส่วนรถยนต์และรถจักรยานยนต์ในต่างประเทศ

ที่ตั้งสำนักงานใหญ่ : นิคมอุตสาหกรรมอมตะนคร เลขที่ 700/737 หมู่ที่ 1 ตำบลพานทอง
อำเภอพานทอง

และโรงงาน จังหวัดชลบุรี 20160

เลขทะเบียนบริษัท : 0107548000145

โฮมเพจบริษัท : www.thaisteelcable.com

โทรศัพท์ : (038) 447 200 - 21

1.2 ข้อมูลสรุป

บริษัท ไทยสตีลเคเบิล จำกัด (มหาชน) (“บริษัท” หรือ “TSC”) เป็นบริษัทในกลุ่มของซัมมิท
คอร์ปอเรชั่น ซึ่งเป็นกลุ่มบริษัทผู้ผลิตชิ้นส่วนรถยนต์รายใหญ่ที่สุดรายหนึ่งของประเทศไทย
และไฮเล็กซ์ คอร์ปอเรชั่น (HI-LEX Corporation) แห่งประเทศญี่ปุ่น
ซึ่งเป็นผู้ผลิตสายควบคุมและชิ้นส่วนรถยนต์ชั้นนำของประเทศญี่ปุ่น โดยผู้ถือหุ้นหลักของบริษัท ได้แก่
กลุ่มจุฬางกูร ไฮเล็กซ์ คอร์ปอเรชั่น และกลุ่มพัฒนะเมลือง ซึ่งในปัจจุบันมีสัดส่วนการถือหุ้นร้อยละ
38.59 ร้อยละ 26.94 และร้อยละ 11.35 ตามลำดับ

บริษัทประกอบธุรกิจเป็นผู้ผลิตสายควบคุม (Control Cable)
และชุดควบคุมรางกระจกหน้าต่างรถยนต์ (Window Regulator)
เพื่อจำหน่ายให้แก่บริษัทผลิตรถยนต์และรถจักรยานยนต์ชั้นนำ ตลอดจนศูนย์อะไหล่
ทั้งภายในและภายนอกประเทศไทย โดยมีผลิตภัณฑ์หลัก 2 ประเภทคือ

1) สายควบคุม (Control Cable) ประกอบด้วย

  - สายควบคุมระบบต่าง ๆ ของรถยนต์ (Automobile Control Cable) ได้แก่
  สายเปิดฝากระโปรงหน้า-หลัง สายสตาร์ทเครื่องยนต์ สายคันเร่ง สายเกียร์ ฯลฯ

  - สายควบคุมระบบต่าง ๆ ของรถจักรยานยนต์ (Motorcycle Control Cable) ได้แก่
  สายเบรค สายคลัช สายวัดรอบ สายเร่งความเร็ว ฯลฯ

2) ชุดควบคุมรางกระจกหน้าต่างรถยนต์ (Window Regulator) ได้แก่
ชุดควบคุมรางกระจกหน้าต่างรถยนต์แบบใช้สายควบคุมสำหรับรถยนต์ทุกประเภท

บริษัทได้ผลิตสายควบคุมรถยนต์ รถจักรยานยนต์
และชุดควบคุมรางกระจกหน้าต่างรถยนต์แบบใช้สายควบคุม ต่าง ๆ
ที่กล่าวมาข้างต้นภายใต้สัญญาการใช้สิทธิและรับความช่วยเหลือทางด้านเทคนิค (License and
Technical Assistance Agreement) กับไฮเล็กซ์
คอร์ปอเรชั่นซึ่งเป็นผู้ผลิตสายควบคุมและชิ้นส่วนยานยนต์ชั้นนำของประเทศญี่ปุ่นและเป็นผู้ถือหุ้นใหญ่รายหนึ่งของบริษัท

บริษัทมีความเสี่ยงในการดำเนินธุรกิจ ไม่ว่าจะเป็นความเสี่ยงจากการพึ่งพาผู้ถือหุ้นรายใหญ่
ที่เกิดขึ้นจากการทำสัญญาการใช้สิทธิและรับความช่วยเหลือทางด้านเทคนิคข้างต้น
ระหว่างบริษัทกับไฮเล็กซ์ คอร์ปอเรชั่นซึ่งเป็นผู้ถือหุ้นรายใหญ่รายหนึ่งของบริษัท
ความเสี่ยงจากการแข่งขันจากต่างประเทศอันเนื่องมาจากการย้ายฐานการผลิตชิ้นส่วนของผู้ประกอบการต่างชาติเข้ามาในประเทศไทยภายใต้ข้อตกลงเขตการค้าเสรี
ความเสี่ยงจากการพึ่งพาลูกค้ารายใหญ่ และความเสี่ยงอื่น ๆ
โดยมีรายละเอียดตามที่ระบุไว้ในส่วนที่ 2 ข้อที่ 1 เรื่องปัจจัยความเสี่ยง

ผลการดำเนินงานของบริษัทในช่วงเวลา 3 ปีที่ผ่านมาในปี 2549 2550 และ 2551
บริษัทมีรายได้รวมทั้งสิ้น 2,201 ล้านบาท 2,224 ล้านบาท และ 2,347 ล้านบาท
และมีกำไรสุทธิรวมทั้งสิ้น 223 ล้านบาท 200 ล้านบาท และ 192 ล้านบาท ตามลำดับ ณ วันที่ 31
ธันวาคม 2551 บริษัทมีสินทรัพย์รวมทั้งสิ้น 1,859 ล้านบาท หนี้สินรวมทั้งสิ้น 376 ล้านบาท
และส่วนของผู้ถือหุ้นรวมทั้งสิ้น 1,483 ล้านบาท โดยผลการดำเนินงานในปี 2551
ชะลอตัวโดยมีสาเหตุมาจากวิกฤตการณ์ทางการเงินของสหรัฐอเมริกาที่ส่งผลกระทบรุนแรงทั่วโลก
ประกอบกับสถานการณ์ทางการเมืองภายในประเทศที่ไม่มีความแน่นอน
ไม่สามารถสร้างความเชื่อมั่นในด้านการลงทุนและการบริโภคได้
โดยปัจจัยดังกล่าวมีผลทำให้ภาคอุตสาหกรรมยานยนต์ ในช่วงปลายปีเกิดการชะลอตัว

ปัจจุบันบริษัทมีทุนจดทะเบียนทั้งสิ้น 268.50 ล้านบาท โดยเป็นหุ้นสามัญจำนวน 268.50 ล้านหุ้น
มูลค่าที่ตราไว้หุ้นละ 1 บาทต่อหุ้น และมีทุนจดทะเบียนที่เรียกชำระแล้วทั้งสิ้น 259.80 ล้านบาท